Zelulen birziklapen sisteman sakondu eta Nobela eskuratu
2016-11-08 19:00 - 20:30 (Europe/Madrid) | Azkuna Zentroa, Plaza Arriquibar, 4, Bilbao
Xehetasunak

Data eta ordua:

Egoitza

Autofagia gure organismoaren birziklatze sistema da. Fenomeno horren bitartez, zelulek beraien burua “jaten” dute eta era horretan, haien osagaiak deuseztatzen dituzte. Prozesu honek, energia jasotzeko edo infekzioei aurre egiteko balio du. Egun, autofagia prozesuaren erregulazio ezegokia minbizia eta Parkinsona bezalako gaixotasunekin lotzen da. Gai horri buruzko aurkikuntzengatik, Yoshinori Ohsumi ikertzaile japoniarrak eta bere taldeak 2016ko Medikuntzako Nobel saria jaso dute duela gutxi.

Aintzane Apraiz UPV/EHUko Biologiako irakasleak fenomeno honen garrantzia azalduko du “Zelulen birziklapen sisteman sakondu eta Nobela eskuratu” izeneko hitzaldi eta mahai-inguruan. Zientziateka programaren baitan antolatuko den ekitaldi hau azaroaren 8an, arratsaldeko 19:00etan izango da Bilboko Azkuna Zentroan. Hitzaldia euskaraz izango da.

———————————————————-

Hitzaldia Zientziateka ekimenaren parte da. Zientziateka, hilean bitan UPV/EHUko Kultura Zientifikoko Katedrak eta Bilboko Azkuna Zentroak puri-purian dauden zientzia arloko gaiak jakitera emateko antolatzen duten jarduera da.

OHARRA: Hitzaldia Azkuna Zentroko (Bilboko Alondegia) Bastida Aretoan eskainiko da doan. Sarrerak aurretik hartu behar dira Azkuna Zentroko informazio-gunean entzule moduan joateko. Sarrerak aretoa bete arte banatuko dira doan. Hitzaldi hau euskaraz izango da.

Nobel saria irabazi duten makina molekularrak
2016-11-16 19:00 - 20:30 | Azkuna Zentroa, Plaza Arriquibar, 4, Bilbao
Xehetasunak

Data eta ordua:

Egoitza

Aurtengo Kimikako Nobel sariak munduko makina txikienen sorkuntza saritu du. Jean-Pierre Sauvage kimikari frantziarrak, Fraser Stoddart kimikari britainiarrak eta Bernard Feringa kimikari herbeheretarrak jaso dute saria, kontrolatu daitezkeen mugimenduak dituzten molekulak garatu izanagatik, energiaz hornituz gero zereginak burutu ditzaketenak. Akademiak dioenez, aurkipen honek iraultza teknologiko batera eraman gaitzake.

Jesus Ugalde UPV/EHUko Kimika Fisiko arloko katedradunak aurkikuntza honen garrantzia azalduko du “Nobel saria irabazi duten makina molekularrak” izeneko hitzaldian. Ekitaldia datorren azaroaren 16an arratsaldeko 19:00etan Azkuna Zentroan izango da. Zientziateka programaren barruan eskainiko den hitzaldi hau gaztelaniaz izango da.

Hitzaldia Zientziateka ekimenaren parte da. Zientziateka, hilean bitan UPV/EHUko Kultura Zientifikoko Katedrak eta Bilboko Azkuna Zentroak puri-purian dauden zientzia arloko gaiak jakitera emateko antolatzen duten jarduera da.

OHARRA: Hitzaldia Azkuna Zentroko (Bilboko Alondegia) Bastida Aretoan eskainiko da doan. Sarrerak aurretik hartu behar dira Azkuna Zentroko informazio-gunean entzule moduan joateko. Sarrerak aretoa bete arte banatuko dira doan. Hitzaldi hau euskaraz izango da.

Kannabinoideak: ikerketa berriak eta aukera terapeutikoak
2016-12-13 19:00 - 20:30 | Azkuna Zentroa, Plaza Arriquibar, 4, Bilbao
Xehetasunak

Data eta ordua:

Egoitza

Endokannabinoide sistemak gure gorputzeko hainbat funtzio fisiologiko eta patologikotan parte hartzen du. Landareek berezko dituzten kannabinoideak zein kannabinoide sintetikoak sistema endogeno hori moldatzeko gai dira. Honen harira, gizakiaren endokannabinoide sistemaren funtzionamendua ulertzea xede duten ikerketa asko egin dira azken urteotan. Berriki plazaratutako lan batek, esaterako, endokannabinoide sistemak memoria bezalako goi mailako prozesuetan parte har dezakeela erakutsi du. Ezagutza guzti hauek kannabinoideetan oinarritutako tratamendu egokiak diseinatzeko aukera berriak irekitzen dituzte eta jomuga oso interesgarri bilakatu terapeutikoki.

Leire Reguero Acebal UPV/EHUko Medikuntza eta Erizaintza Fakultateko irakasleak endokannabinoide sistemaren inguruan argitaratutako ikerketa berriak eta kannabinoideek gaixotasunak tratatzeko eskaintzen dituzten aukerak azalduko ditu “Kannabinoideak: ikerketa berriak eta aukera terapeutikoak” izeneko hitzaldi eta mahai-inguruan. Zientziateka programaren baitan antolatuko den ekitaldi hau abenduaren 13an egingo da Bilboko Azkuna Zentroan.

Zientziateka hilean behin UPV/EHUren Kultura Zientifikoko Katedrak eta Azkuna Zentroak puri-purian dauden zientzia arloko gaiak jakitera emateko antolatzen duten ekimena da.

OHARRA: Hitzaldia euskaraz izango da. Sarrerak Azkuna Zentroaren informazio-gunean hartu behar dira. Sarrera doan da.

Lehen euskal artea berraurkitzen: aurkikuntza berriak, ikerketa berriak
2016-12-20 19:00 - 20:30 | Azkuna Zentroa, Plaza Arriquibar, 4, Bilbao
Xehetasunak

Data eta ordua:

Egoitza

Azken hamarkadan arkeologo eta espeleologoek elkarlanean garatutako prospekzio sistematikoari esker, Euskadiko hainbat puntutan agertu den horma-arte paleolitikoa asko ugaritu da. Atxurra (Berriatua) eta Armintxe (Lekeitio) kobazuloek labar-artearen bi “santutegi” garrantzitsu diren aztarnategiak dituzte barrenean. Duela gutxi aurkitu eta aztertu diren lagin hauek ikuspegi berri bat ekarri dute gure lurraldean gizakiak sortutako lehen arte-zantzuei dagokienez.

Bizkaiko Arkeologi Museoko arkeologoa den Diego Garatek azalduko digu aurkikuntza hauen garrantzia zein den “Lehen euskal artea berraurkitzen: aurkikuntza berriak, ikerketa berriak” izenburua daraman hitzaldian.

Hitzaldia datorren abenduaren 20an burutuko da, Azkuna Zentroan(Bilbo), hilero, gaur egungo gertaera zientifikoak zabaltzeko xedearekin, UPV/EHUren Kultura Zientifikoko Katedrak antolatzen duen Zientziateka hitzaldi-zikloaren esparruan.

Sarrerak Azkuna Zentroaren informazio-gunean hartu behar dira. Sarrera doan da. Hitzaldia gaztelaniaz izango da.

Makinen ikasketa gaitasun harrigarria
2017-01-17 19:00 - 20:00 | Azkuna Zentroa, Plaza Arriquibar, 4, Bilbao
Xehetasunak

Data eta ordua:

Egoitza

Urte asko daramatzagu ikertzen makinei adimena emateko. 50. eta 60. hamarkadetako ikerlariek makinak programatu nahi zituzten eskuz, gizakion ezagutza kodifikatuz eta arrazoiketa logikoak egitea ahalbidetuz. Bide hartan ikusi zen makinen adimena oso zurruna zela, gizakiok dugun eta gure munduak eskatzen duen malgutasunetik oso urrun. Gaur egungo adimen artifizialaren iraultza ez da bide horretatik etorri. Azkenean ulertu dugu makinek beren kasa ikasi behar dutela gure pareko adimena izatera iristeko. Hitzaldi honetan ikusiko dugu makinek nola ikasten duten eta zer egiteko gai diren jada.

Gorka Azkune Deustuko Unibertsitateko ikertzaileak gai honi buruz hitz egingo du “Makinen ikasketa gaitasun harrigarria” izeneko hitzaldian. Zientziateka programaren barruan eskainiko den hitzaldi hau euskaraz egingo da urtarrilaren 17an Bilboko Azkuna Zentroan.

Zientziateka hilean bitan UPV/EHUko Kultura Zientifikoko Katedrak eta Azkuna Zentroak puri-purian dauden zientzia arloko gaiak jakitera emateko antolatzen duten ekimena da.

Gonbidapenak Azkuna Zentroko informazio-gunean hartu behar dira. Sarrera doanekoa da.

Erabiltzaile goiztiarrak? Internet arakatzen 7 urtetik aurrera
2017-02-07 19:00 - 20:00 | Azkuna Zentroa, Plaza Arriquibar, 4, Bilbao
Xehetasunak

Data eta ordua:

Egoitza

Nola erabiltzen dute Internet umeek eta gazteek? Zenbat urterekin hasten dira nabigatzen? Nolako arriskuak pairatzen dituzte? UPV/EHUko ikerketa batek Espainiako adingabeek (9 eta 16 urte bitartekoak) Internet nola erabiltzen duten aztertu du. Txosten honen ondorioetan ikusi da, adibidez, umeak bataz beste 7 urterekin hasten ari direla sarean murgiltzen, inkestan parte hartu dutenen % 12ak Internet edo sakelako telefonoaren bidez nolabaiteko jazarpena jaso duela edo % 63ak smartphone bat daukala.

Maialen Garmendia UPV/EHUko irakaslea eta ikertzailea txosten horren egileetako bat da, eta ikerketaren nondik norakoak azalduko ditu “Erabiltzaile goiztiarrak? Internet arakatzen 7 urtetik aurrera” izeneko hitzaldian. Hitzaldi hau, Zientziateka programaren baitan dagoena, euskaraz egingo da otsailaren 7an Bilboko Azkuna Zentroan.

Zientziateka UPV/EHUko Kultura Zientifikoko Katedrak eta Azkuna Zentroak puri-purian dauden zientzia arloko gaiak jakitera emateko hilean bitan antolatzen duten ekimena da.

Sarrerak doan dira baina aretora sartzeko gonbidapenak hartu behar dira Azkuna Zentroko informazio-gunean.

Maitasunaren eta epigenetikaren erronken azalpen ebolutiboa, Bilboko 2017ko Darwinen Egunean
2017-02-13 19:00 - 20:30 | Bidebarrieta Liburutegia, Bidebarrieta kalea, 4, Bilbao, Bizkaia
Xehetasunak

Data eta ordua:

Egoitza

Bilboko Bidebarrieta liburutegiak antolatuko du, datorren otsailaren 13an, Darwinen Egunaren hamaikagarren edizioa, hautespen naturalaren bidezko eboluzioaren teoriaren autorearen jaiotza ospatzeko. Arratsaldeko 19:00etan hasiko den ekitaldian bi hitzaldi burutuko dira, bata Jesús Zamora Bonilla UNED unibertsitateko Filosofia Fakultateko dekanoaren eskutik, eta bestea Ana Aguirre EHUko genetika-irakaslearen eskutik.

Hitzaldien ondoren mahai-ingurua burutuko da, eta bertara etorritako guztiek hartu ahalko dute parte. Sarrera doakoa da, baina aldez aurretik gonbidapenak jaso beharko dira liburutegian bertan urtarrilaren 8tik aurrera.

Hitzaldiak

Jesús Zamora, bere “The survival of the loveliest: maitasuna darwindar ikuspegitik” izenburua eramango duen hitzaldian, naturan dauden ugalketa-mota desberdinez arituko da, bai eta maitasunaren edo adiskidetasunaren moduko lotura afektiboen agerpenaz gizakiaren kasuan. Halaber, maitemintzearen fenomeno psikologikoaren eta sexuaren –fenomeno biologiko gisa– azalpen ebolutiboa aurkeztuko digu.

Ana Aguirrek “Epigenetikaren mila eta bat aurpegi” hitzaldia eskainiko du. Bertan azalduko du nola, hainbat espezieren genomaren sekuentzia ezarri ondoren, zientzia ahalegin handia egiten ari den genoma horiek nola funtzionatzen duten jakiteko. Esaterako, aldaketa epigenetikoak ikertzen ari dira, organismoen funtzionamendu zuzenerako ezinbesteko mekanismoa, ingurunera egokitzea ahalbidetzen baitute. Giza osasunari dagokionez, frogatu egin da epigenetikak funtzio garrantzitsua duela zahartzearen edo minbiziaren moduko prozesuetan.

Hizlariak

Jesús Zamora Bonilla katedraduna da Logika eta Zientziaren Filosofia sailean eta, gaur egun, UNED unibertsitateko Filosofia Fakultateko dekanoa da. Bere ikerlanen gai nagusia zientziaren arrazionaltasunaren afera izan da, bereziki zientzialarien arrazionaltasunaren ikuspuntutik, gizarte-agente diren heinean. Bestalde, esperientzia zabala du zabalkunde zientifikoaren alorrean.

Ana Aguirre UPV/EHUko Genetika, Antropologia Fisikoa eta Animalien Fisiologia saileko genetikako irakasle titularra da. Bere ibilbide profesionalean zehar, giza populazioen karakterizazio genetikoaren inguruko ikerketetan, produktu genotoxikoen detekzioan edota Huntington gaixotasunaren faktore genetikoen identifikazioaren inguruko ikerketetan parte hartu du, besteak beste, genetikaren alorrean lortzen diren aurrerapausoen zabalkundean laguntzeaz gain.

Darwinen Eguna

2007az geroztik ospatzen dute Bilbon Darwinen Eguna. Zientziaren eta jakintzaren pertsona nabarmenek parte hartzeak – Francisco J. Ayala, Pilar Carbonero, Juan Luis Arsuaga eta Manuel Toharia, besteak beste – ekitaldi hau hitzordu garrantzitsua bihurtu da Bizkaiko hiriburuan zientzia eta kultura maite dutenentzat.

UPV/EHUren Kultura Zientifikoko Katedrak, Círculo Escépticok eta Bilboko Udalak antolatzen dute gertakizuna. El Correok, CIC bioGUNEk, Biofisika Bizkaia Fundazioak eta UPV/EHUren Aula Espazio Gelak kolaboratzen dute ekitaldiarekin.

Ciencia Clip, zientzia-youtuber gazteen lehiaketa
2017-02-16 00:00 - 23:59 | Web: Ciencia Clip
Xehetasunak

Data eta ordua:

Egoitza

Otsailaren 16 hasiko da Ciencia Clip lehiaketaren bigarren edizioa, bigarren hezkuntzako, batxilergoko eta lanbide heziketako ikasleek sortutako, diseinatutako eta ekoiztutako zientzia-dibulgazioko bideo lehiaketa.

Ciencia Clip UPV/EHUko Kultura Zientifikoko Katedrako ekimena da, Bizkaiko Foru Aldundiak lagunduta eta Espainiako Zientzia eta Teknologiarako fundazioa eta Big Van taldeak eta Naukas zientzi dibulgazio taldeak lagunduta. Zientzia eta teknologiarekiko interesa sustatzea xede dauka, parte-hartzaileei aukera ematen haien sormena eta komunikazio trebetasunak lanean jartzeko arlo honetan.

Ciencia Clip lehiaketa DBH, Batxiler eta Lanbide Heziketako oinarrizko zein erdi mailako zikloetako edozein estatuko ikasleei zuzenduta dago. Hiru maila izango dira: S (1. eta 2. DBHko ikasleak), M (3. eta 4. DBHko eta LHko oinarrizko ikasleak) eta L (Batxilergoko eta LHko erdi mailako zikloko ikasleak). Horrez gain, bi modalitatetan bananduko dira bideoak: youtuber estilokoak edo animazioko lanak.

Lanen formatua librea da eta aukera anitzekoa, 3-5 minutuko iraupena izan beharko du eta euskaraz, araneraz, galegoz, gaztelaniaz, katalanez, valentzieraz edota ingelesez grabatu ahal izango dira. Lanak aurkeztu ahal izango dira indibidualki edo taldeka (3 partaide talde bakoitzeko askoz jota).

Partaideek haien eskura dituzte Ciencia Clip webgunean tutoretza-bideo sorta bat ideiak, aholku eta iradokizunak lanak aurrera eramateko. Parte hartzeko, bideoa grabatu eta editatu ondoren, Youtube-n edo Vimeo-n plataforman zintzilikatu beharko dituzte eta webgunearen bitartez lehiaketan izena eman. Onartuak izango dira deialdiko oinarriak betetzen dituztenak eta haien guraso edo tutoreen baimena daukatenak.

Behin bideoak aurkeztuta, hauek bi balorazio pasatuko dituzte: bat publikoa, non edonork bere botoa eman ahalko du webgunean dauden bideoetatik, eta beste bat non epaimahaiak baloratuko ditu.

UPV/EHUko Kultura Zientifikoko Katedraren ordezkariek, Naukas egitasmoko ordezkariek, Big Van eta Scenio taldekoek osatuko dute epaimahaia. Sariak emateko orduan epaimahaikideek kontuan izango dute, alde batetik, bideoek jasotako botoen kopurua eta bestetik, sormena, originaltasuna, argitasuna, grabazioaren erritmoa eta edukiaren zailtasuna eta kalitate zientifikoa.

Sariak

Sari bana emango da modalitate bakoitzeko hiru mailatan. Hau da, youtuber modalitatean hiru saridun egongo dira (S, M eta L mailatakoak) eta berdin animazio modalitatean. Horrez gain, epaimahaiak bi sari emango ditu: bat emango dio bideo onenari eta atzerriko ikasleen bideo onenari. Aparte, aipamen berezia izango du epaimahaiaren ustez bideo onena egin duten ikasleen ikastetxeak.

Bakarkako (youtuber edo animazio modalitatean) irabazle bakoitzak honako sariak jasoko ditu: erle spider robota sortzeko eta erabiltzeko kita eta irailean Bilbon izango den Naukas2017 ekitaldiaren larunbateko saiora joateko bidaia eta hoteleko egonaldia berarentzat eta berarekin datozen beste bi helduentzako (gurasoak edota irakaslea).

Taldekako (youtuber edo animazio modalitatean) irabazleek honako sariak jasoko dituzte: irailean Bilbon izango den Naukas2017 ekitaldiaren larunbateko saiora joateko bidaia eta hoteleko egonaldia taldearentzat eta eurekin etor daitezken lau helduentzako.

Sari bereziak: epaimahaiak erabakitako bideo onenaren irabazleak/ek Genevan egoitza duen CERN (Ikerketa Nuklearrerako Europar Erakundea) bisitatzeko lau pertsonarentzako bidaia. Lauretako bat, lehiaketara aurkezteko ikasleei laguntza eman dien irakasle bat izan daiteke. Bigarren sari berezia atzerriko bideo onenari emango saio. Honek diploma kreditatua, liburu sorta eta Naukas-eko kamisetak irabaziko ditu. Aparte, aipamen berezia izango du epaimahaiaren ustez bideo onena egin duten ikasleen ikastetxeak.

Lehiaketa honen antolatzaileei gustatuko litzaiguke irakasleek inplika daitezela ezagutzera ematen eta ikasleen lanetan laguntzen. Horregatik posiblea da irakasle batek parte hartzaileekin joatea Bilbora edo Genevara, nahiz eta, logikoa den bezala, haien inplikazioa lanetan soilik lsustapen eta aholkularitzan mugatu behar da.

Kontuan hartzeko datak

Izen-ematea eta parte-hartzea: Otsailaren 16etik apirilaren 16arte Ciencia Clip webgunean.

Bideoan hautaketa eta Ciencia Clip webgunean argitaratzea: apirilaren 17tik maiatzaren 17ra.

Hedapena eta botazioa: maiatzaren 18tik ekainaren 18arte.

Epaimahaiaren balorazio prozesua: ekainaren 19tik uztailaren 9arte.

Irabazleen iragarpena: uztailaren 10ean.

Sari banaketa: irailaren 16an.

Hezkuntza maila horietako irakaslea bazara edota seme-alabak badituzu hezkuntza-maila horretan ikasten, anima itzazu zeure ikasleak edota seme-alabak parte hartzera Ciencia Clip lehiaketan. Ahaleginak berak merezi izango du eta irabazle izateko zortea izanez gero, Bilbon izango den zientzia-dibulgazioko Naukas2017 ekitaldian izatea esperientzia ahaztezina izango da gazteentzat eta baita ere haiekin zatozenentzako.

Marteren gainazala aztertuko duten begiak
2017-02-22 19:00 - 20:00 | Azkuna Zentroa, Plaza Arriquibar, 4, Bilbao
Xehetasunak

Data eta ordua:

Egoitza

UPV/EHUko ikerketa-talde batek NASAren Mars2020 misioan parte hartzen du. Misio honek ibilgailu zientifiko bat garraiatu nahi du Martera, izan litezkeen bizitza seinaleak aztertzeko, bizigarritasuna ebaluatzeko eta Marteko klimaren, atmosferaren eta geologiaren ikerketa hobetzeko. Ikertzaile hauek neurketa espektroskopikoen bitartez planeta gorriaren lurzorua analizatuko duen kamera bat kalibratuko dute. Analisi horren helburua seinale organikoak bilatzea eta aurkitutako laginen mineralogia eta konposaketa kimikoa, atomikoa eta molekularra zehaztea da.

Juan Manuel Madariagak, ikerketa-taldeko zuzendaria, proiektu honi buruz hitz egingo du “Marteren gainazala aztertuko dituzten begiak” izeneko hitzaldian.

Hitzaldia datorren otsailaren 22an burutuko da, Azkuna Zentroan (Bilbo), eta gaztelaniaz izango da. Zientziatekak hilero UPV/EHUren Kultura Zientifikoko Katedrak eta Azkuna Zentroak puri-purian dauden zientzia arloko gaiak jakitera emateko antolatzen dituen hitzaldietako bat da.

Sarrerak doan dira baina aretora sartzeko gonbidapenak hartu behar dira lehenik Azkuna Zentroko informazio-gunean.

Las nuevas estrategias de la lucha contra las ‘superbacterias’
2017-03-03 19:00 - 20:00 | Azkuna Zentroa, Plaza Arriquibar, 4, Bilbao
Xehetasunak

Data eta ordua:

Egoitza

Osasun publikoaren ikuspegitik, antibiotikoen aurreko erresistentzia gizateriak hurrengo urteetan izango duen arazo nagusienetakoa izango da, Munduko Osasun Erakundearen esanetan. Mutazio genetikoei esker bakterioak sendagai hauen aurrean erresistente bihurtzen dira, eta horrek armarik gabe uzten gaitu haien aurkako borrokan. Pneumonia edo tuberkulosiaren tratamendua, adibidez, geroz eta zailagoa da arrazoi horregatik. Hori dela eta antibiotiko berriak bilatzen ari dira etengabe, baina hori ez da nahikoa izango. Zientzialariak estrategia berrien bila dabiltza bakterio multierresistenteen mehatxuari aurre egiteko.

Itziar Alkorta UPV/EHUko Biokimika eta Biologia molekularreko irakasleak taktika berri horiek azalduko ditu “’Superbakterioen’ kontrako borrokaren estrategia berriak” izeneko hitzaldian. Ekitaldi hau Zientziateka programaren baitan dago eta euskaraz egingo da martxoaren 7an Bilboko Azkuna Zentroan.

Zientziatekak hilero UPV/EHUren Kultura Zientifikoko Katedrak eta Azkuna Zentroak puri-purian dauden zientzia arloko gaiak jakitera emateko antolatzen dituen hitzaldietako bat da.

Sarrerak doan dira baina aretora sartzeko gonbidapenak hartu behar dira lehenik Azkuna Zentroko informazio-gunean.

Hezkuntzaren frogak
2017-03-17 09:00 - 13:00 | Bizkaia Aretoa-EHU, Abandoibarra Etorbidea, 3, Bilbo
Xehetasunak

Data eta ordua:

Egoitza

Eraginkorrak al dira egungo hezkuntza-programak eta -sistemak? Azken urteotan, gero eta gehiago eztabaidatzen da gai honen inguruan. Aditu askok diote ikastetxeetan jarraitzen diren hezkuntza-teoriak eta -praktikak ez daudela zientifikoki frogatuta. Erabilgarritasuna zalantzan dagoen praktika horietan erabilitako esfortzua eta baliabideak direla eta, gainera, frogatutako eraginkortasuna duten beste teoriak baztertu dituzte.

Egoera hori aztertzeko, Bilboko Bizkaia Aretoak hurrengo martxoaren 17an, goizeko 9:00 eta 13:00 bitartean eskainiko du “Hezkuntzaren frogak” izeneko jardunaldia, non hainbat adituk ikuspegi zientifiko batetik eztabaidatuko dituzten honekin lotutako gaiak.

“Hezkuntza-frogak” UPV/EHUren Kultura Zientifikoko Katedrak antolatutako ekitaldietako bat da, non eguneroko gaiak aztertzen diren, hezkuntza edo artea, esaterako, ikuspegi zientifiko batetik abiatuta. Jardunaldia Marta Ferrero psikologoaren zuzendaritzapean antolatu da.

Sarrera doan da, baina bertara joateko posta elektronikoa bidali behar da kzk.ehu@gmail.com helbidera, non izena, abizena eta lantokia adieraziko den.

Hitzaldiak:

20 eta 30 minutuko iraupeneko hainbat hitzaldiz dago osatuta jardunaldia. Egun zientifikoki frogatuta dauden hezkuntza-praktikak alderatuko dituzte hitzaldiotan.

“Eskolaren eraginkortasuna Euskadiko ikastetxeetan” izeneko aurkezpenean, Beronika Azpillaga eta Luis Lizasoain, UPV/EHUko irakasle eta Irakas-Sistema Ebaluatu eta Ikertzeko Erakundeko kolaboratzaileek lortutako ikerketen emaitzak aurkeztuko dituzte Euskadiko goi-etekineko eskoletan erabiltzen dituzten praktika pedagogiko onak identifikatu ahal izateko.

Jarraian, Juan Cruz Ripoll Hezkuntza doktoreak zalantzan jarriko ditu Arreta Gabezia eta Hiperaktibitatea (TDAH) nahasmenduarentzat dauden protokolo ofizialak, eta baita egun interneten, Hezkuntza, Kultura eta Kiroleko Ministerioak irakurketa bultzatzeko sortu duen leer.es gunean esaterako, ematen diren orientabideak ere. Biek babes ofiziala badute ere, Ripollek dio oinarri zientifikorik ez dutela, eta ikerketetan oinarritutako beste praktika batzuen alde egiten du.

Albert Reverter irakasle eta dibulgatzaileak hezkuntzaren inguruko hainbat gai sasizientifiko aztertuko ditu, besteak beste nahiago dugun estiloan irakasten digutenean hobeto ikasten dugula dioen teoria. “Burmuineko gimnasia” deritzonaz ere arduratuko da, zeina burmuina aktibatzeari, berregituratze neurologikoa sustatzeari eta ikasteko gaitasuna errazteari zuzenduta dagoen. Oso ezaguna bada ere, ez dago haren eraginkortasuna frogatzen duen ikerketa zientifikorik.

Bestetik, Marta Ferrero Psikologia doktoreak irakasleen artean hedatuen dauden hezkuntzari buruzko ideia okerrak landuko ditu. Eskola arloan gero eta ugariagoak diren ideia sasizientifikoak errazten edo eragiten dituzten faktoreak identifikatuko ditu, eta haien konponbideak azalduko ditu hainbat mailatan.

Jardunaldiari bukaera emateko, Gregorio Luri maisu, pedagogo eta Filosofia doktorearen hitzaldia izango dugu, zeinak barne eta kanpo eskola ebaluazioa defendatuko duen. Bere ustetan, egin diren akatsen datuak bildu beharko lirateke, eta baita lortutako benetako aurrerapausoak ere, eta hezkuntza sistema hobetzea ahalbidetuko duten ondorioak atera.

Egitaraua:

09:00 – 09:10: Sarrera

09:10 – 09:20: Aurkezpena

09:20 – 10:00: Beronika Azpillaga eta Luis Lizasoain: “Eskolaren eraginkortasuna Euskadiko ikastetxeetan”

10:00 – 10:30: Juan Cruz Ripoll: “Zientzia galdua: TDAH eta leer.es protokoloen kasu bitxiak”

10:30 – 11:00: Albert Reverter: “Mitotik errealitatera: Hemisferioak, burmuineko gimnasia eta ikasteko estiloak”

11:00 – 11:20: Atsedenaldia

11:20 – 11:50: Marta Ferrero: “Irakasleek hezkuntzari buruz dituzten ideia okerrak: prebalentzia, kausak eta konponbideak”

11:50 – 12:20: Gregorio Luri: “Eskola ebaluazio objektiboaren alde”

12:20 – 13:00: Mahai-ingurua

Izen-ematea:

Jardunaldiko sarrera doakoa eta librea da baina leku kopuru mugatua dago, beraz izena eman behar da kzk.ehu@gmail.com helbidera mezu bat bidaliz. (Mezuan honakoak ipini behar dira: izena, abizenak, eta lantokia.)

Oharra:

Jardunaldiko leku guztiak bete dira eta baita ere itxarote-zerrenda. Ez dira onartzen inskripzio gehiago.

Hala ere, jardunaldian interesa izanez gero streaming bidez jarraitu ahal izango da egunean bertan EiTBko Kosmos kanalaren bidez. Helbidea: http://www.eitb.eus/es/divulgacion/

Presiopeko zientzia: argitaratu edo galdu
2017-03-31 09:00 - 18:30 | Bizkaia Aretoa, Baroja aretoa, Abandoibarra 3, Bilbo
Xehetasunak

Data eta ordua:

Egoitza

Publish or perish (argitaratu edo galdu) esamoldea aski ezaguna da zientziaren alorrean, eta ikertzaileen curriculumetan argitalpenek zenbaterainoko garrantzia daukaten adierazi nahi du. Zientzian ez da nahikoa behaketak egin, emaitza jakin batzuk lortu eta ondorioak ateratzearekin; hori guztia, gainera, jendaurrean jarri behar da, eta, ahal bada, mundu osoan zabalduko duten hedabideetan. Ezagutzera ematen ez den zientzia, argitaratzen ez dena, ez da existitzen. Arazoa da, ordea, hain justu horretxen mende dagoela ikertzaileen arrakasta profesionala, egonkortzeko eta aurrera egiteko aukerak. Hortik dator hasieran aipatutako esapide ezaguna.

Komunikazioaren munduak ere bere arauak ditu. Komunikazioan, argitaratzen den hori kontsumitu egin behar da. Argitaratzen ez den zientzia existitzen ez den bezalaxe, komunikazioan ere ez dira existitzen kontsumitzen ez diren edukiak: hots, ez dira existitzen irakurtzen ez diren artikuluak, entzuten ez diren irratsaioak, ikusten ez diren telesailak edota bisitatzen ez diren webguneak. Komunikazioari dagokionez, hau esan liteke: “Ikus, entzun edo irakur zaitzatela, edo gal zaitez”.

Bi arloak bat datoz hor. Eta, noski, komunikazio edo difusio zientifikoan are gehiago igartzen da alderdi komun hori. Esparru horretan, bat egiten dute bi beharrek: ikerkuntzaren emaitzak jendaurrean jarri beharrak eta, gainera, ahal bezainbeste pertsonarengana iristen direla lortzeko beharrak.

Arazoa da argitaratzeko eta komunikazio inpaktua izateko presio horren ondorioz profesionalek zintzotasunik gabe joka dezaketela, etika profesionalaren kontra, eta, are, guztiz hutsaldu dezaketela zientziaren xedea eta zientzia gizarte osoari helaraztekoa. Horrez gain, presio horrek patologiak dituzten zientzia argitalpenen sistema bat sorraraz dezake (eta sorrarazi du jada, gainera).

Horren guztiaren inguruan arituko gara datorren martxoaren 31n, Zientzia Komunikazioaren Espainiako Elkarteak eta UPV/EHUko Kultura Zientifikoko Katedrak elkarrekin antolatu dugun mintegian. Han, gurekin izango ditugu alor horietan esperientzia handia duten zientzialari, abokatu eta kazetari bikain ugari.

Ekitaldia Bizkaiko Foru Aldundiaren eta UPV/EHUko Gizarte eta Komunikazio Zientzien Fakultatearen laguntzarekin gauzatu da.

Egitaraua:

Goizeko saioa

09:15: AECCren eta Katedraren aurkezpena

09:30 – 10:00: “Científicos que avalan patrañas”: Jose M López Nicolás, Murtziako Unibertsitateko Biokimika irakasle titularra eta Scientia blogaren egilea.

10:00 – 11:00: Mahai ingurua: “Los propietarios del conocimiento”.

Parte hartzaileak: Julián de Juan, Estrategia π; Ignasi Labastida i Juan, Universitat de Barcelona; Javier de la Cueva, abokatua. Moderatzailea: Elena Lázaro, kazetaria eta Kordobako Unibertsitatearen Kultura Zientifikoko eta Berrikuntza Unitateko koordinatzailea.

11:00 – 11:30: Atsedenaldia

11:30 – 12:00: “Periodistas que avalan patrañas”: José Antonio Pérez, kazetaria.

12:00 – 13:00: Mahai ingurua: “Todo por el clic y por la audiencia”.

Parte hartzaileak: Eva Caballero, Radio Euskadiko kazetaria; Antonio Martínez Ron, kazetaria eta zientzia dibulgatzailea; Luis Alfonso Gámez, El Correoko kazetaria. Moderatzailea: Alex Fernández Muerza, zientzia- eta ingurumen-gaien kazetaria.

Arratsaldeko saioa

15:30 – 16:00: “Ciencia patológica y patología editorial”: Joaquín Sevilla, NUPko ezagutzaren zabalkunderako arduraduna.

16:00 – 16:30: “Ciencia abierta vs. Ciencia cerrada”: Eva Méndez Rodríguez, Madrilgo Carlos III Unibertsitatea.

16:30 – 17:00: Atsedenaldia

17:00 – 17:30: “¿Periodismo científico o periodismo de “papers”?”: Ángela Bernardo, Hipertextual guneko zientzia erredaktorea.

17:30 – 18:00: “Darwin en la Redacción: Evolución de la imagen de la ciencia en la prensa española”: Ana Victoria Pérez, DiCYT Agentziaren zuzendaria.

18:00: Amaiera: AECC – Katedra

Izen-ematea:

Jardunaldiko sarrera doakoa eta librea da baina leku kopuru mugatua dago, beraz izena eman behar da jornadas@aecomunicacioncientifica.org helbidera mezu bat bidaliz.

Mezuan honakoak ipini behar dira: izena, bi abizenak, herria eta erakundea.

Candida auris, nazioarteko osasun-alerta sortu duen onddoa
2017-04-04 19:00 - 20:00 | Azkuna Zentroa, Plaza Arriquibar, 4, Bilbao
Xehetasunak

Data eta ordua:

Egoitza

Azken hilabeteotan, zenbait nazio-mailako eta nazioarteko agentziek hainbat alerta igorri dituzte Candida Auris izena duen onddo mota baten inguruan, ospitaletako paziente kritikoengan infekzio larriak sortzen ari baita. Antzematen zaila den eta gaur egun ditugun sendagaien aurrean erresistentea den agente infekziosoa da eta hilkortasun-tasa altuak eragin ditzake. Orain arte, Espainian, Danimarkan eta Estatu Batuetan izan du intzidentzia gehien.

Guillermo Quindós, UPV/EHUko mikrobiologiako katedraduna, organismo honen inguruan arituko da “Candida auris, nazioarteko osasun-alerta sortu duen onddoa” izenburua daraman hitzaldian.

Hitzaldia datorren apirilaren 4an burutuko da, Azkuna Zentroan (Bilbo), eta gaztelaniaz izango da.

Zientziatekak hilero UPV/EHUren Kultura Zientifikoko Katedrak eta Azkuna Zentroak puri-purian dauden zientzia arloko gaiak jakitera emateko antolatzen dituen hitzaldietako bat da.

Sarrerak doan dira baina aretora sartzeko gonbidapenak hartu behar dira lehenik Azkuna Zentroko informazio-gunean.

Artea & Zientzia TopArte-n
2017-04-06 19:00 - 2017-05-25 21:00 | Museo Guggenheim Bilbao, Abandoibarra 2, Bilbao
Xehetasunak

Data eta ordua:

Egoitza

Artea eta Zientzia TopArte-n. Artea eta zientzia, itxuraz, elkarrengandik urruti dauden bi jakintza mota dira, neurri handi batean espezializazio profesionalaren eta heziketa konpartimentatuaren ondorioz. Banaketa artifizial hori aztertzetik sortu zen bi kulturen estereotipoa, zientzien eta giza zientziena, jakintza horien arteko arrailaz hitz egiterakoan. Errealitatean, zientzia eta artea konektatuta daude eta ezein jakintza mota ez da besteekiko iragangaitza. Jar ditzagun adibide batzuk: Nola sor liteke artelan plastiko bat zientziak emandako teknikak erabili gabe? Nola interpreta genezake materialen aukeraketa?

Gai horiek eta lotutako beste batzuk omena duten profesional batzuek landuko dituzte (artistak, ilustratzaileak, filosofoak eta zientzialariak); zientzia eta artea uztartzen dituen lokarri lausoari erreparatu diote. Zientzia & Artea zikloa Deborah García Belloren zuzendaritzapean garatuko da ostegunetan txandaka 2017ko apiriletik (6 eta 27) maiatza arte (11 eta 25) egingo diren lau jardunaldietan, 19:00etatik 21:00etara Guggeheim Bilbao Museoko entzungelan.

UPV/EHUren Kultura Zientifikoko Katedraren jarduera hau TopARTE egitarauan kokatzen da, Guggenheim Bilbao Museoaren XX. Urteurrena ospatzeko. Sarrera doakoa da, hala ere, bertara joateko beahrrezkoa da gonbidapenak aurrez hartzea Guggenheim Museoan bertan edota bere web orrialdean.

Egitaraua:

2017/4/6 – «Gure legatu artistikoak bildu eta erakusten duen zientzia»; Oskar González, Ainhoa Sanz López de Heredia eta Aitziber Velasco arituko dira.

2017/4/27 – «Natur fenomenoen ezagutza eta irudikapena»; Xavier Durán, Clara Cerviño eta José Ramón Marcaida arituko dira.

2017/5/11 – «Artearen eta zientziaren arteko analogiak ezagutzarako iturri»; Pau Alsina eta Juan Luis Moraza arituko dira.

2017/5/25 – «Zientzia arterako tresna»; Jacobo Castellano, Deborah García Bello eta Sergio Prego arituko dira.

Iritsi da nanofikzio parte-hartzailea
2017-05-06 00:00 - 2017-06-11 23:59 | DIPC, Manuel de Lardizabal pasealekua, 4, Donostia
Xehetasunak

Data eta ordua:

Egoitza

Donostia International Phyisics Center (DIPC) eta CIC nanoGUNE ikerketa zentroek nanoKOMIK plazaratu dute bigarren urtez nanozientzia eta nanoteknologiaren alorrean egindako aurrerapausoak gizarteratuko dituen nanofizkiozko komiki parte-hartzailea sortzeko asmoz.

2017ko erronka, nanoboteredun superheroi baten istorio grafikoa sortzean datza, hau da, materiak nanozientzia eta nanoteknologiari esker bereganatzen dituen propietate harrigarriez baliatzen den superheroia. Aurten bi kategoria izango ditu erronkak: 14-18 urte bitartekoa eta 18 urtetik gorakoa. Sari mordoa daude jokoan eta berriztapenen artean, helduen kategoriako irabazleak aukera izango du gazteek sortutako ideia berrietan oinarritutako nanofikziozko komiki parte-hartzailea egiteko. Parte hartzeko epea irekita dago ekainaren 11erarte.

Nanozientziak imajinazioari eskaintzen dizkion aukerak amaigabeak dira eta horietako asko naturan bertan topa ditzakegu gainera, naturak nanoteknologia sofistikatua garatu baitu. Geko izeneko musker exotikoek, adibidez, oin nanoteknologiko superitsaskorrak erabiltzen dituzte pareta bertikaletan gora igo eta grabitatea desafiatzeko sabaitik zintzilikatuz. Kameleoien kasuan ere, beren kolore aldaketa bereizgarriak azalean txertatua daukaten nanokristalezko sarean du jatorria. www.nanokomik.com webgunean nanobotere hauen azalpenak eta beste askorenak izango dituzte eskura parte-hartzaileek, egokituz edo eraldatuz komikiaren sorreran erabiltzeko.

Baina noski, interesgarriena norberak nanobotere berri eta originalak sortzea da. Horretarako, inspirazio iturri gisa balioko digute aurten nanoeskalako fenomeno harrigarrietan oinarrituz DIPC eta CIC nanoGUNEko ikerlariek prestatu dituzten bideo laburrek. Azkenik, komikilari bilakatzeko, zalantza guztiak argitzen lagunduko digun komiki bideo-tutoriala izango dugu eskura.

Erronkako hilabeteetan zehar, zientzia eta komiki tailerrak antolatu dira Euskal Herriko ikastetxeetan, Bartzelonan eta mintegi berezi bat Euskal Herriko Unibertsitateko Arte Ederretako ikasleentzat. Gainera, lehenengo edizioan sortutako Dayanne eta Murillo. Nanozientziaren indarra komiki kolektiboaren erakusketa ibiltaria hiriz hiri ibiliko da.

Proiektu honek Zientzia eta Teknologiarako Espainiar Fundazioaren (FECYT) laguntza jaso du.

Berria al da nutrizio piramide berria?
2017-05-09 19:00 - 20:30 | Azkuna Zentroa, Plaza Arriquibar, 4, Bilbao
Xehetasunak

Data eta ordua:

Egoitza

Nutrizio piramide berria argiratu du oraintsu. Elikadura eta osasun publikoaren munduko ehundik gora adituren ekarpenekin egindako dokumentu honek gizartearen elikadura ohitura egokiak sustatzea du helburu. 2001etik indarrean egon den gidarekin alderatuz, bitamina eta mineral gehigarrien agerpena, fruten eta barazkien arteko bereizmena eta alkoholaren kontsumoa are gehiago mugatzeko gomendioa nabarmentzen dira bertan. Zergatik aldaketa hauek? Zein da honek izango duen eragina?

Edurne Simón UPV/EHUko Farmazia Fakultateko Nutrizio eta Bromatologia irakasleak galdera hauei erantzuna eman eta elikadura gida berriaren nondik norakoak azalduko ditu “Berria al da nutrizio piramide berria?” izeneko hitzaldian. Ekitaldi hau Zientziateka programaren baitan dago eta euskaraz egingo da maiatzaren 9an Bilboko Azkuna Zentroan.

Zientziateka UPV/EHUko Kultura Zientifikoko Katedrak eta Azkuna Zentroak puri-purian dauden zientzia arloko gaiak jakitera emateko hilean bitan antolatzen duten ekimena da.

Gonbidapenak Azkuna Zentroko informazio-gunean hartu behar dira. Sarrera doanekoa da.

Hodeiertzetik haratagoko beste unibertsoak
2017-05-17 19:00 - 20:00 | Bidebarrieta Liburutegia, Bidebarrieta kalea, 4, Bilbao, Bizkaia
Xehetasunak

Data eta ordua:

Egoitza

Zenbait behaketen arabera unibertsoaren zati handi bat hedatzen ari da. Gure planeta hedapen bortitz hau jada amaitu den eskualde batetan kokatuta dago. Hala ere, bilakaera bortitz prozesu honetan etengabe eskualde gehiago sortzen dira eta eskualde hauen ezaugarriak gureen ezberdinak dira. Hau dela eta, unibertso paraleloen ideia sortu zen, “multibertso” bezala ezagutzen den fenomenoa.

Alexander Vilenkin zientzialaria, Tufts Unibertsitateko (AEB) Kosmologia Institutuko zuzendaria eta munduko kosmologo aintzatetsienetako bat, honi buruz arituko da “Hodeiertzetik haratagoko beste unibertsoak” izena duen hitzaldian. Idei hauen jatorria, hauen oinarria diren behaketak eta unibertsoaren sorrera eta etorkizuneko teoriengan duten ondorioak azalduko ditu.

Bilboko Bidebarrieta Liburutegian datorren maiatzak 17an ospatuko den hitzaldi hau UPV/EHUren Kultura Zientifikoko Katedrak, Fisika Teorikoa eta Zientziaren Historia Sailak eta Bidebarrieta Liburutegiak berak antolatu dute. Hitzaldia ingelesez izango da, aldibereko itzulpen zerbitzua ere izango delarik.

Sarrera doakoa da, baina gonbidapenak aldez aurretik har daitezke Bidebarrieta Liburutegian (maiatzak 10etik 17ra, honako ordutegian: 10:00-14:00 / 16:00-20:00, larunbata eta igandean ezik) edo esteka honen bitartez (maiatzak 10etik 16ra). Pertsona bakoitzak gehienez bi sarrera atera ahalko du.

Bitxi arkitektoniko baten berreskurapena: Punta Begoñako Galeriak
2017-05-24 19:00 - 20:00 | Azkuna Zentroa, Plaza Arriquibar, 4, Bilbao
Xehetasunak

Data eta ordua:

Egoitza

Punta Begoñako Galeriak (Getxo) Euskadiko XX. mendearen hasierako eraikin aipagarrietako bat da, bere erabilera eta kokapen bereziengatik eta hura egiteko erabilitako teknologiarengatik. Eraikin hori berreskuratzeko, jendarteari irekitako ikerketa eta zaharberritze diziplina anitzeko prozesu bat jarri da abian. Kultur Paisaiak eta Ondarea UNESCO Katedra eta EHUko adituen hainbat talde eraikinaren materialak eta inguruko geologia ari dira aztertzen, pinturen eta zeramikaren kontserbazio-lanak ari dira egiten eta azpiegituraren erabilerari buruzko iritziak ari dira biltzen, besteak beste.

Talde horien lau ordezkarik “Bitxi arkitektoniko baten berreskurapena: Punta Begoñako Galeriak” hitzaldia eskainiko dute (gaztelaniaz), maiatzaren 24an Azkuna Zentroan (Bilbo).

Zientziatekak hilero UPV/EHUren Kultura Zientifikoko Katedrak eta Azkuna Zentroak puri-purian dauden zientzia arloko gaiak jakitera emateko antolatzen dituen hitzaldietako bat da. Ekimena Euskampus Fundazioaren eta Ekonomia, Industria eta Lehiakortasun Ministerioaren Zientzia eta Teknologiarako Fundazioaren (FECYT) laguntzarekin antolatzen da.

Sarrerak Azkuna Zentroaren informazio-gunean hartu behar dira. Sarrera doan da.

“Se non è vero…” egiondoa, gertakari alternatiboak eta spam informatzailea
2017-06-13 09:00 - 14:00 | Bizkaia Aretoa, Baroja aretoa, Abandoibarra 3, Bilbo
Xehetasunak

Data eta ordua:

Egoitza

Egiondoaren garaian bizi garela diote. Termino horrek emozio-apelazioak eta norberaren sinesmenak iritzi publikoa sortzeko unean gertakari objektiboek eta informazio kontrastatuek baino garrantzi handiagoa dutela esan nahi du.

Askotan, jakintza zientifikoa eta errealitateari metodo zientifikoak baliatuta gerturatzea gutxiestea eragiten du horrek. Testuinguru horretan, unibertsitateak urtero-urtero egiten dio aurre gizartean jarrera kritikoa sustatu eta egiaztatutako gertaeretan oinarritutako kontakizuna eraikitzeko erronkari.

Gai horien inguruan hausnartu eta egiondoaren kontzeptuaren benetako nondik-norakoak zein diren ezagutarazteko, EHUren Kultura Zientifikoko Katedrak eta ehuGune foroak “Se non è vero…” egiondoa, gertakari alternatiboak eta spam informatzailea hitzaldia antolatu dute, ekainaren 13an izango dena, Unibertsitatearen Bizkaia Aretoan.

Besteak beste, biologia, filosofia, zientzia politiko edo soziologiako adituek parte hartuko dute diziplina anitzeko bilkura honetan.

Sarrera doan izango da, eta aldez aurretik izena eman beharra dago posta elektroniko bidez, hurrengo helbidean: joxerramon.bengoetxea@ehu.es. Hitzaldiak gaztelaniaz izango dira.

Egitaraua:

09:15 Hasiera: Nekane Balluerka, UPV/EHUko errektorea

09:30 – 09:45 “Historian barrena: Pirron (Elis, K.a. III. mendea), things and speech (Hobbes, XVII. mendea) eta skepsis-a aro digitalean”, Joseba Agirreazkuenaga (UPV/EHU)

09:45 – 11:00 Oinarriak (go mahai ingurua)

“Ideologia guztiek sortu zituzten gertakizun alternatiboak”, Juan Ignacio Perez Iglesias (Kultura Zientifikoko Katedra)

“Noren aurka ari gara galtzen gerra”, César Tomé López (Kultura Zientifikoko Katedra)

“Itxurari zentzua ematen”, Helena Matute (Deustuko Unibertsitatea)

“Egiondoaren faltsutasunak”, Javier Echeverria (Jakiunde)

10:45 – 11:00 Eztabaida (moderatzailea: Xabier Aierdi, ehuGune)

11:00 – 11:15 Kafea

11:15 – 12:30 Egiondoa eta zuzentasun politikoa (2. mahai ingurua)

“Pospolitikaren egiak”, Pedro Ibarra (UPV7EHU)

“Nazionalismoa eta egiondoa Interneten aroan”, Daniele Conversi (Ikerbasque, UPV/EHU)

“Sare sozialek zure sinesmenak sendotzen dituzte, baita okerrak ere”, Uxune Martinez (Euskampus)

“Aurre-egia eta egiondoa”, Xabier Aierdi (ehuGune)

12:15 – 12:30 Eztabaida (moderatzailea: Joxerramon Bengoetxea, ehuGune)

12:30 – 13:45 Gertaerak eta kontakizunak (3. mahai ingurua)

“Sinesgarritasuna: egiondoaren mozorro engainagarria”, Juan Igartua (UPV/EHU)

“Gertaerak, kontakizun anitzak eta berkontzeptualizazioak”, Mari Luz Esteban (UPV/EHU)

“Nazioarteko harremanak/Testuen arteko harremanak”, Noe Cornago (UPV/EHU)

“Egiondoa: Harreman Publikoentzako etapa berria”, Esti Leon (Innobasque)

13:30 – 13:45 Eztabaida

13:45 – 14:15 Eztabaida orokorra (Eztabaida eta etorkizunerako proposamenak. Moderatzailea: Luis Mendizabal, ehuGuneko kolaboratzailea)

Oharra: Jardunaldia streaming bidez jarraitu ahal izango da zuzenean kanal hauetan:http://ehutb.ehu.es/canal1http://ehutb.ehu.es/1katea

Intsulina “mikrofabrikak” diabetesa tratatzeko
2017-06-14 19:00 - 20:00 | Azkuna Zentroa, Auditorium, Arrikibar plaza, 4, Bilbao
Xehetasunak

Data eta ordua:

Egoitza

Diabetesa gehienbat herrialde garatuetan aurkitzen den epidemia da. Espainian, 18 urtetik gorako 5 milioi pertsona baino gehiagok dute (biztanleriaren % 13,8). Gaixotasun honek organo garrantzitsuak kaltetzen ditu, giltzurrunak, begiak (ikusmena), bihotza edo nerbio-sistema, besteak beste, beraz, funtsezkoa da diagnosi goiztiarra egitea eta goiz tratatzen hastea. Ikertzaileen talde batek, azken teknologiak baliatuta, intsulina “mikrofabrika” gisa funtzionatuko duten sendagaiak sortzea da, zeinak gaixoetan jarrita, haien glukosa maila kontrolatuko luketen eta intsulina-injekzioak saihestu.

Gorka Orivek, UPV/EHUn Teknologia Farmazeutikoko doktorea, soluzio berritzaile horri buruz hitz egingo du “Intsulina “mikrofabrikak” diabetesa tratatzeko” izeneko hitzaldian.

Zientziatekak hilero UPV/EHUren Kultura Zientifikoko Katedrak eta Azkuna Zentroak puri-purian dauden zientzia arloko gaiak jakitera emateko antolatzen dituen hitzaldietako bat da.

Sarrerak Azkuna Zentroaren informazio-gunean hartu behar dira. Sarrera doan da.

Nazioarteko kongresua: Artea, Ilustrazioa eta Kultura Bisuala Haur eta Lehen Hezkuntzan
2017-06-26 09:00 - 2017-07-01 14:00 | http://congresoarteilustracion.org
Xehetasunak

Data eta ordua:

Egoitza

“Haurren eta kultura bisualaren arteko harremanak gero eta konplexuagoak eta estuagoak dira”. Hala planteatu du gaia Imanol Aguirrek, ‘Artea, Ilustrazioa eta Kultura Bisuala Haur eta Lehen Hezkuntzan’ Nazioarteko Kongresu entzutetsuko batzorde zientifikoko buruak eta Nafarroako Unibertsitate Publikoko irakasleak, irakasleen eta ikertzaileen foro izango den 4. kongresu honen aurkezpenean. Hezkuntza zikloetako irakasleei eta, hezkuntza artistikoarekin lotutako gaietan, besteak beste, arte bisualetan, sormenean eta ilustrazioaren aukera didaktikoetan, interesa duen orori zuzenduta dago.

‘Artea, Ilustrazioa eta Kultura Bisuala Haur eta Lehen Hezkuntzan’ Nazioarteko Kongresua antolatu dute Universidad del país Vasco/Euskal Herriko Unibertsitateak (UPV/EHU), Nafarroako Unibertsitate Publikoak, Granadako Unibertsitateak, Bartzelonako Unibertsitateak, Aveiroko Unibertsitateak (Portugal) eta Errepublikako Unibertsitateak (Uruguai), Tabakalera zein hezkuntzako eta kultura bitartekaritzako beste erakunde batzuekin batera. Granada, Aveiro eta Montevideoko edizioen ondoren, Tabakalera Kultura Garaikidearen Nazioarteko Zentroan, Donostian, egingo da IV. edizioa, ekainaren 29tik uztailaren 1era.

Zazpi herrialdetako ikertzaileak

Kongresua hasi baino egun batzuk lehenago, beteta daude plaza guztiak, eta 200 bat izen emate egin dira. Kongresuko parte-hartzaileek aukera izango dute, aitortutako ospea duten ilustratzaile eta bitartekarien, esaterako, Alejandro Cevallos, Anna Majó edo Nivola Uyáren, hitzaldietara joateko, eta hainbat gairi buruzko 8 lantegitan parte hartzeko, hala nola gai hauei buruzkoetan: erakusketak irakasteko baliabide gisa, fanzine bat egitea, ibilbide bat Donostiako kaleetan barrena, eta artisau hezkuntza.

Alabaina, ekarpenen kalitatea da kongresu honen ezaugarrietako bat da, 2010ean hasi zenetik. Izan ere, artearekin, hezkuntzarekin eta kultura bisualarekin lotutako egungo ikerketari buruzko ikuspegi bat eskaintzen dute. Edizio honetan, osotara, 88 komunikazio egingo dituzte, zeinak bikotekako azterketa prozesu baten ondoren onartu baitira. Kongresua egiten den egunetan, komunikazioak egin dituzten 122 egilek, 7 herrialde eta 3 kontinentetakoak (Espainia, Brasil, Portugal, Txile, Erresuma Batua, Hegoafrika eta Kolonbia), 4. edizio honetako ildo nagusiei buruz eztabaidatuko dute: artearen, ilustrazioaren eta haurren arteko bitartekaritza politikak; eredu eta estrategia didaktikoak ikuspegi kritiko batetik, bai eta hezkuntza formal eta ez formalarekin lotutako esperientzia praktikoen balioespen eta analisia ere. Edukiak azaltzeko dinamikaren berritasunetako bat izango da Power Point gabe egingo direla eta 3 minutu baino gutxiago iraungo dutela aurkezpenek, eztabaida eta esperientzia eta iritzi trukea sustatzeko.

Esperientzia profesionalean oinarritutako programa

2017ko kongresuaren programak ikuspegi erabat praktikoa du, esperientzia profesionalen ekarpenean eta ilustrazioaren edo hezkuntza bitartekaritzaren munduen errealitateetan oinarritua. Alejandro Cevallos arte irakasle eta bitartekariak artearen eta ikus-entzunezko baliabideen bidezko aktibismoko eta gizarte inklusioko esperientzia batzuk azalduko ditu. Lan ildo horretan, zeina irakaskuntza ez arautuko testuinguruetan oinarritua baitago, oso baliagarria izango da Galtzagorri Elkartearen esperientzia, “Itsaspeko Bihotzak” literatura aretoaren proiektuari buruzkoa; bai eta Anna Majó eta Teresa Viñalsen esperientzia ere, Escola Dovella irakasle kooperatibaren ingurukoa, zeina lan proiektuen hezkuntza ikuspegian espezializatua baitago; horietaz gainera, ilustrazioarekin, kultura bisualarekin eta arteen irakaskuntzarekin lotutako esperientzien ekarpenak ere ezagutuko ditugu, hala nola Estibaliz Aberasturi-Apraizek Artikertuz proiektun izandako esperientzia. Tabakalera, kultura bitartekaritzan eta bitartekaritza artistikoan ibilbide luzea duen erakundea, izango da kongresuaren egoitza, eta, hain zuzen, Tabakalerako bitartekaritza taldeko kideek berek ere hitzaldi bat emango dute kongresuan.

Baraja Miradas karta sorta eta lantegiak

Kongresuko parte-hartzaileei ikasteko aukera ematen diete lantegiek. Izan ere, parte-hartzaileak harremanetan egongo dira profesionalekin, hala nola Andrea Arrizabalaga, Monserrat Rifá, Regina Guerra, Sara López, Melodie Martin, Ana Goy, Nivola Uyá hizlaria eta Magumarekin. Hain zuzen, Maguma ilustratzaileak, zeinak besteak beste El País egunkarian edo Forbes aldizkarian argitaratu baitu, lantegi hau emango du: “Sormen ilustrazioa: konta dezagun ipuin bat”. Prestakuntza proposamen hori eta Miriam Peñaren “Ikuspegiak nahasiz, munduak eraikiz” lantegia Baraja Miradas izeneko proiektuaren barruan daude. Fournierrek babestu eta editatutako proiektua da, zeinean 40 artistak karta sorta bat sortu baitute, egunerokotasunari buruzko begirada berri bat eskaintzen duena. Proiektu hori ikusgai egongo da “Maguma eta 40 begirada” izeneko erakusketan, Aieteko kulturguneko (Donostia) ilustratzailearen txokoan, ekainaren 28tik irailaren 17ra. Horretaz gainera, kongresuko parte-hartzaileek doako zaintza-zerbitzu eta arte-tailerra izango dute beren seme-alabentzat. Laboral Kutxak babesten du, eta 4 urtetik 12 urtera bitarteko haurrentzat da, parte-hartzaileek familia, lana eta irakaskuntza uztar ditzaten, eta kongresuak eskaintzen dituen aukera guztietan parte har dezaten.

Europar Jardunaldia: Gizarte Ekonomiaren errealitatea Euroeskualdean
2017-06-28 09:00 - 14:15 | UPV/EHUko Joxe Mari Korta Zentroa, Tolosa hiribidea, 72, Donostia
Xehetasunak

Data eta ordua:

Egoitza

Asteazkena, ekainaren 28an, 9:15etik aurrera, UPV/EHUko Joxe Mari Korta zentroaren areto nagusian, Donostian, ‘Gizarte Ekonomiaren errealitatea Euroeskualdean: mugaz gaindiko begirada’ izeneko Europar Jardunaldia izango da. Jarduera UPV/EHUko GEZKI-Gizarte Ekonomia eta Zuzenbide Kooperatiboaren Institutuak antolatzen du.

Irekiera-ekitaldian parte hartuko dute:

Agustín Erkizia, UPV/EHUko Gipuzkoako Campuseko errektoreordea

Jokin Díaz, Eusko Jaurlaritzako Gizarte Ekonomiako zuzendaria

Xabier Irujo, Center for Basque Studies. University of Nevada, USA

Mikel Irujo, Bruselako Nafarroako Gobernuaren ordezkaria

Aitor Bengoetxea, UPV/EHUko GEZKIko zuzendaria

Jardunaldiaren helburua da “Euskal Herrian Gizarte Ekonomiak duen presentziaren argazki eguneratua aurkeztea, elementu azpimarragarrienak mahaigaineratuz, eta etorkizuneko erronkak azalduz. Lehen zatian, sarrera modura, Gizarte Ekonomiaren esparrua definituko da, ikuspegi juridiko eta ekonomikotik. Ondoren, lurralde desberdineko egoera aztertuko da, Euskal Autonomi Erkidegoan, Nafarroako Foru Erkidegoan, eta Ipar Euskal Herrian. Gero, Interreg Egitasmoa landuko da, Gizarte Ekonomiaren mugaz gaindiko Eskola sortzeari buruzkoa. Azkenik, Gizarte Ekonomia sustatzeko politika publikoei ekingo da, mahai-inguru moduan, Europako esparrutik hasita, ondoren Eusko Jaurlaritza, Nafarroako Gobernua, eta Ipar Euskal herriko politikak aztertzeko”.

Doaneko izen-ematea: gezki@ehu.eus / 943 01 74 98

Software Carpentry Jardunaldia
2017-06-28 09:00 - 2017-06-30 17:00 | Centro Elbira Zipitria de la UPV/EHU, Ondarreta Pasealekua, Donostia
Xehetasunak

Data eta ordua:

Egoitza

Egungo ikerketa munduan, behatzeko teleskopio bat edota esperimentatzeko saiodi bat eskura izatea bezain garrantzitsua da Software egoki bat edukitzea.

Ohizko laborategi esperimental zein konputazional puruek aztertu beharreko datu kopuru izugarria sortzen dute. Kopuru hau handituz eta handituz doa, kasu askoetan alogaritmo espezifikoak diseinatu behar direlarik proiektu zehatz bakoitzaren beharrei erantzuna emateko.

Ikerlari bakoitzak software espezifikoak garatu ahal izatea litzateke egokiena,ikerketa arlo bakoitzaren behar espezifikoei aurre egin ahal izateko.

Behar hauei erantzuna emateko, urtero bezala, Materialen Fisika Zentroak (CFM), eta Universidad del País Vasco/Euskal Herriko Unibertsitateak (UPV/EHU) “Software Carpentry” jardunaldia antolatzen dute, ekainaren 28tik 30era, UPV/EHUko Donostiako Elbira Zipitria zentroan, Donostia International Physics Center-en (DIPC) babesarekin. Eskura zeuden 44 eserlekuak bete dira dagoeneko.

Modu praktiko batean, ikerlariak oinarrizko konputazioan trebatzea du helburu jarduera honek, baita jakinduria honen inguruko praktika onen kontzeptuak azaltzea ere.

Graduko ikasleei, post eta predoktoradutzaikerlariei, zein orokorrean interesa eduki dezakeen edozein ikerlariei zuzendutako jardunaldia da. Ikerketara zuzendutako konputazioan lehenengo urratsak emateko gogoa daukan edozeinentzat aukera paregabea da, izan ere, aurretiko ezagutzarik izatea beharrezkoa ez baita.

Betidanik denontzat

“Software Carpentry” nazioarteko erakundeak horrelako kurtso eta lantegi desberdinak antolatu izan ditu 1998tik. Ingeniaritza Teknikoa, Biomedikuntza, Geologia eta beste ikerketa arlo askoetan ezagutza hauek zabaldu dituzte. Ia 20 urteko esperientziaren ondoren eta emaitzak ikusita, lantresna hauek menperatzea ezin bestekoa dela esan dezakegu.

Iñigo Aldazabal CFMko kalkulu Zentroko arduradunak zuzentzen ditu jardunaldi hauek.

Lantegiak doakoak dira eta irakasle adituez osatutako talde batek emango ditu.

UPV/EHUko udako ikastaroa: “Kultura matematikaren M-arekin: artearen eta kulturaren ikuspegi matematikoa”
2017-07-06 09:00 - 2017-07-07 13:30 | Bizkaia Aretoa-EHU, Abandoibarra Etorbidea, 3, Bilbo
Xehetasunak

Data eta ordua:

Egoitza

Artea gure mundua interpretatzeko modu gisa ulertzen badugu, filosofiarekin eta zientziarekin, oro har, eta matematikarekin bereziki, lotuta dagoela ikusiko dugu. Egun, bi diziplinen arteko lotura estuak ez gaitu harritzen. Emaitza matematikoak haren egileari eragiten dion edertasun estetikoa simetria arkitektonikoak edo dotoretasun literarioak eman dezakeenaren berbera da. Gainera, matematikak artelanen ideien sorreran eta hura egiteko orduan hartzen du parte sarri.

Gai hori eta beste hainbat landuko dituzte hainbat aditu nabarmenek “Kultura matematikaren M-arekin: artearen eta kulturaren ikuspegi matematikoa” izeneko ikastaroan , zeina uztailaren 6 eta 7an ospatuko den UPV/EHUren Bizkaia Aretoan (Bilbo). Hitzaldiak UPV/EHUren udako ikastaroen barruan sartzen dira, zeinak aurten euren hogeita hamaseigarren edizioa ospatzen duten.

Ikastaroan, lotura horren hainbat adibide aztertuko dira, arte plastikoetatik hasi eta ikus-entzunezkoetara (literatura, jokoak, bideojokoak, diseinua), zientziaren eta artearen historia barne.

Ikastaroaren webgune ofiziala.

Egitaraua:

Uztailaren 6a

09:00 – 09:15 Dokumentuak ematea eta ikastaroaren aurkezpena

09:15 – 10:30 Raúl Ibáñez Torres (UPV/EHU): Fermaten azken teoremaren gorabehera literarioak

10:45 – 12:00 Aida Inmaculada Conejo Pérez (Brains María Lombillo eskola): Zer egiten du origamista batek NASAn? Papiroflexia, ingeniaritza bihurtutako artea

12:15 – 13:30 Julia Sánchez Sanz (Digipen) Bideo-jokoen atzean aurki dezakegun matematika

16:30 – 18:30 Joko matematikoen tailerra (hautazkoa)

Uztailaren 7a

09:15 – 10:30 Pedro Alegría Ezquerra (UPV/EHU): Historian zehar magiak eduki duen betekizuna jolaserako matematikan

10:45 – 12:00 Aida Inmaculada Conejo Pérez (Brains María Lombillo eskola): Sendo baina malgu: tensegritateak

12:15 – 13:30 Elena González Miranda (UPV/EHU): Multibertso grafikoa: konposizio geometrikoa diseinuan

UPV/EHUko udako ikastaroa: “Una aventura científica: de las partículas subatómicas al conocimiento”
2017-07-10 09:00 - 2017-07-12 13:00 | Bizkaia
Xehetasunak

Data eta ordua:

Egoitza

Ezagutza eskuratu eta sortzeak informazioa jaso eta lantzea eskatzen du, eta guk badaukagu prozesu horien zerbitzura dagoen aparatu bat – aparatu kognitiboa deitzen duguna–, hainbat sistema errezeptorek eta gailu zentral batek –entzefaloak– osatua. Zientziei esker, prozesu horretan parte hartzen duten hainbat elementu argitu ahal izan ditugu, kanpotik hartzen ditugun seinaleetatik abiatu, horien transdukzio, transmisio eta prozesamendu neuronaletik igaro, eta zerebroak irudiak, soinuak, sentsazioak, emozioak eta ezagutzak sortzeko duen modura iritsi arte.

Aurreko lerroetan aurkeztu duguna Universidad del País Vasco/Euskal Herriko Unibertsitateko udako ikastaro batean landuko dugun kontzeptu sarea da. Aipatutako prozesuetatik ibilbide bat egingo dugu hainbat saiotan, usainak, musika, artea eta hizkuntza, hau da, giza emozioen eta ezagutzaren oinarrizko elementuak, nola jasotzen eta prozesatzen ditugun nabarmenduz. Eta, bukatzeko, aztertutako fenomenoek giza ezagutzari ezartzen dizkioten mugak aztertuko ditugu.

UPV/EHUko Kultura Zientifikoko Katedraren eta Ikerbasque Fundazioaren eskutik datorkigun “Una aventura científica: de las partículas subatómicas al conocimiento” ikastaro hau Donostiako Miramar Jauregian egingo da uztailaren 10etik 12ra, eta hauxe izango da programa:

Uztailak 10

Fernando Cossío (Kimika Zientzien Fakultatea, UPV/EHU; Donostia): Presentación: un viaje a través de la materia

Joaquín Sevilla (Nafarroako Unibertsitate Publikoa, Iruñea): La naturaleza de la luz y del sonido

Xabier López (DIPC eta Kimika Zientzien Fakultatea, UPV/EHU; Donostia): La luz de tus ojos: la molécula receptora

Miren Bego Urrutia (Zientzia eta Teknologia Fakultatea, UPV/EHU; Leioa): De los sentidos al cerebro: transductores

Uztailak 11

Antonio Martínez Ron (Next, Vozpópuli; Madril): El viaje de la luz

José Ramón Alonso (Biologia Fakultatea, Salamancako Unibertsitatea; Salamanca): De moléculas flotantes a emociones incontroladas

Almudena Martín Castro (Zientzien Fakultatea, UNED; StyleSage; Madril): Música, física y significado

Clara Martin (BCBL, Ikerbasque; Donostia): El cerebro eléctrico percibe el lenguaje

Uztailak 12

Itziar Laka (Letren Fakultatea, UPV/EHU; Gasteiz): Condenados al sentido

Deborah García Bello (Dimetilsulfuro; Coruña): Significancia de materiales en el arte contemporáneo

Luís Martínez (Alacanteko Neurozientzien Institutua, CSIC-Miguel Hernandez Unibertsitatea; Alacant): La mente recreadora

Juan Ignacio Pérez (Zientzia eta Teknologia Fakultatea, UPV/EHU): Los límites del conocimiento

Katedra, pertsonalizatutako zientzia edukiak mugikorrean
2017-07-14 00:00 - 2017-08-31 23:59 | Android: Google Play iOS: iTunes
Xehetasunak

Data eta ordua:

Egoitza

Kultura Zientifikoko Katedrak mugikorrerako aplikazioa garatu du: Katedra. Zientziaren inguruko albiste, ekitaldi, bideo, podcast eta Kultura Zientifikoko Katedraren gune guztien edukiak mugikorrean ikusi eta dastatzeko norberaren neurrira. Hiru hizkuntzatan eskaintzen da: euskaraz, gazteleraz eta ingelesez.

Katedra aplikazioa Codesyntax enpresak burutu du, Android eta iOS sistemetan dago eskuragai eta honen bidez Zientzia Kaieran, Cuaderno de Cultura Científican, Mujeres con Ciencian, Mapping Ignorancen eta Zientzia.infon argitaratzen diren albisteak, ekitaldiak, podcastak, bideoak eta agenda daude eskuragai.

Behin instalatuta aplikazioaren hizkuntza ezarri eta intereseko edukietara harpidetu daiteke. Gaika eta hizkuntzaren arabera aukeratu daiteke zer nolako edukiak eskuratuko diren. Euskarazko, gaztelerazko eta ingelesezko edukietara harpidetzeko aukera eskaintzen du aplikazioak, baita, hizkuntza bat baino gehiagokoetara.

Gaiei dagokienez, hamabi aukera daude: Matematikak, Fisika, Kimika, Biologia, Geozientziak, Astronomia, Neurozientzia, Medikuntza, Teknologia, Historia, Zientziaren filosofia eta, azkenik, Generoa eta zientzia. Edozein gairi harpidetu daiteke, baita guztiei ere.

Lau atal nagusi ditu aplikazioak: Inboxa, Blogak, Agenda eta Bideoak.

Inboxa

Hasiera batean hutsik egongo da atal hau, harpidetutako gai eta hizkuntzan argitalpen berria dagoenean notifikazioa jasoko da eta, hau irekita, bertan biltegiratuko da edukia.

Blogak

Blogak atalean Kultura Zientifikoko Katedraren bost blogetara sarrera zuzena dago, aplikazioan bertan nabigatu ahal izateko.

Agenda

Agenda atalean ekitaldiak zerrendatzen dira, harpidetutako hizkuntzakoak.

Bideoak

Kaleratutako bideoak, argitaratu heinean agertzen dira hemen.

Udan zientziaz gozatzeko aukera eskura izango duzu Katedra aplikazioarekin. Disfrutatu!

Cervantes izarra eta bere exoplanetak
2017-07-22 19:00 - 20:30 | Bidebarrieta Liburutegia, Bidebarrieta kalea, 4, Bilbao, Bizkaia
Xehetasunak

Data eta ordua:

Egoitza

2015eko abendutik, guregandik 49,8 argi-urtera dagoen izar azpi-erraldoi batek Cervantesen izena darama. Ara konstelazioan dagoen zeruko gorputz horren inguruan biratzen dute On Kixote, Rozinante, Dultzinea eta Santxo, planeten sistema berria osatzen duten lau exoplanetek.

Iruñeko Planetarioak, Espainiako Astronomia Elkarteak eta Cervantes Institutuak sustatutako proposamenak irabazi zuen NameExoWorlds lehiaketa herritarren botoekin. Nazioarteko Astronomia Elkarteak abian jarri zuen ekimen honen asmoa zen aurkitu berri den planeten sistema horri izena ematea.

Javier Gorgas, Madrilgo Unibertsitate Konplutentseko astrofisikako katedraduna eta Astronomiako Espainiako Elkartearen presidenteak azalduko ditu sistema honen ezaugarri fisikoak eta baita exoplanetak nola aurkitzen diren, “La estrella Cervantes y sus exoplanetas” (Cervantes izarra eta bere exoplanetak) izeneko hitzaldi eta mahai-inguruan.

Ekitaldia uztailaren 22an izango da, arratsaldeko 19:00etan, Bidebarrietako Udal Liburutegian (Bilbo). Hitzaldia gaztelaniaz izango da eta doan eskainiko da.

Bizkaia Zientzia Plaza, zientzia eskuragarria eta ausarta adin guztientzat
2017-09-14 00:00 - 2017-09-24 23:59 | Euskalduna Jauregia (Bilbo); Bizkaia Aretoa (Bilbo); Beikozini (Ondarroa); Musika Eskola (Getxo); Lasarte Aretoa (Igorre); Kafe Antzokia (Bilbo)
Xehetasunak

Data eta ordua:

Egoitza

Zientziaz beteriko plaza erraldoia bilakatuko da Bizkaia adin guztientzako zientzia-dibulgazioko jaialdi baten eskutik. Irailaren 14tik 24ra ospatuko da Bilboko Euskalduna Jauregian eta UPV/EHUko Bizkaia Aretoan, baita Bizkaiko beste udalerri batzuetan ere.

Lehenengo Bizkaia Zientzia Plaza jaialdian zazpi ekitaldi izango dira hamar egunezzientziaren hainbat arlori ekiteko ezin konta ahala erregistro eta formatutatik; hitzaldiak, ikuskizunak eta tailerrak, besteak beste. Horien artean, zazpigarren Naukas Bilbao edizioa, aurten horren programazioa handitu eta Euskalduna Jauregiko entzunareto nagusian antolatuko dena, Science+ gazte ikertzaileen biltzarra, non zientzia-arloko lanbide-hautabideak aztertuko diren, edo “Jakinduriek mundue erreko dau” ekimena (Bertsozientzia), bertsolaritza eta zientziaren arteko nahasketa originala, zeinak Bizkaiko hiriburuan ez ezik, Ondarroan, Igorren eta Getxon ere eskainiko dituen emanaldiak.

Bizkaia Zientzia Plazak dibulgatzailerik onenak zuzenean entzuteko, ikerketa-zentroetan egiten den lana ezagutzeko eta zientzia dibertigarri eta berrienaz gozatzeko aukera paregabea eskeiniko du.

Ekitaldia –horrelako lehena Estatuan– UPV/EHUko Kultura Zientifikoko Katedrak,Bizkaiko Foru Aldundiak eta Euskampus Fundazioak antolatzen dute, Ekonomia, Industria eta Lehiakortasun Ministerioaren Zientzia eta Teknologiarako Fundazioaren (FECYT) laguntzarekin eta EiTB-ren webgunean zuzenean ikusteko aukera izango da. Hitzaldi eta jardueretarako sarrera doakoa da, baina haur-tailerretan (Naukas Kids) parte hartzeko aldez aurretik eman beharko da izena.

Ekitaldien zerrenda:

Ciencia Show (irailaren 14an, Euskalduna Jauregian): Bakarrizketa zientifikoen lehiaketa Bigarren Hezkuntzako ikasleentzat.

Naukas Pro (irailaren 14an, Euskalduna Jauregian): Ikerketa-zentroetatik adin guztietako jendearengana eramango da zientzia ikertzaileen lana ezagutarazteko asmoz.

Naukas Bilbao (irailaren 15ean eta 16an, Euskalduna Jauregian): Zientzia-dibulgazioko ikuskizun itzela, zeinean 60tik gora hizlarik modu informal eta ausartaren bidez askotariko jakintzagai zientifikoekiko jakin-mina kutsatuko dioten jendeari.

Naukas Kids (irailaren 17an, Euskalduna Jauregian): Zientziarik hurbilena eta atsegingarriena gazte eta haurrentzat tailer, mintzaldi eta ikuskizunen eskutik.

Scenio (irailaren 17an, EHUko Bizkaia Aretoan): Zientziarik sortzaileena: ikuskizunak, erakusketak, tailerrak, bideojoko zientifiko eta hezigarrien erakustaldiak, besteak beste, youtuber, diseinatzaile grafiko eta dibulgatzaileen eskutik.

Science+ (irailaren 18tik 20ra, EHUko Bizkaia Aretoan): Gazte zientzialari eta ikertzailerentzako biltzarra, zientzia-arloko lanbide-hautabideez aritzeko.

Jakinduriek mundue erreko dau! Bertsozientzia (irailaren 21etik 24ra, Ondarroan, Getxon, Igorren eta Bilbon): Bertsolariak eta ikertzaileak errima biribilaren bila Kike Amonarriz aurkezleak gidatuta.

Bizkaia Zientzia Plazari buruzko informazio guztia eskuragarri dago bzp.eus webgunean.

Ondarroan, Jakinduriek mundue erreko dau!
2017-09-21 18:30 - 20:00 | Beikozini, Iparragirre kalea, 10, Ondarroa
Xehetasunak

Data eta ordua:

Egoitza

Bertsoak eta zientzia? Zientziarekiko interesa pizteko komunikazioa ezinbesteko tresna da eta lan horretan bidelagunak aurkitzea eta askotariko esparruak uztartzea beharrezkoa da. Uztarketa horren fruitua da irailaren 21ean, Ondarroako Beikozinin izango den ekitaldia: “Jakinduriek mundue erreko dau!” #bertsozientzia emanaldia.

Kike Amonarrizek gidatuko duen “Jakinduriek mundue erreko dau” saioan, hiru bertsolari eta hiru zientzialari izango dira oholtza gainean: Miren Amuriza, Amets Arzallus eta Andoni Egaña bertsolariak, alde batetik, eta Leire Sangroniz kimika ikertzailea, Josu Lopez-Gazpio kimikaria eta Oskar Gonzalez kimikaria eta Arte Ederretako irakaslea, bestetik.

Egitaraua:

Ondarroako Beikozinin, irailaren 21ean, arratsaldeko 18:30etan hiru zientzialarik gai bat hartu eta horren inguruko azalpen laburrak emango dituzte. Hamar minutuko hitzaldi laburretan hainbat kontzeptu azalduko dituzte zientzialariek. Kike Amonarriz aurkezle eta soziolinguistaren laguntzaz bertsolariek informazioa deskodetu eta doinua eta errima jarriko dute ondoren.

18:30. Oskar Gonzalez kimikariak “Gorria urdinaren kontra” hitzaldia eskainiko du eta jarraian Miren Amuriza, Amets Arzallus eta Andoni Egaña bertsolariek errimak jarriko diote gaiari.

19:00. Josu Lopez-Gazpio kimikariaren “Komuneko bonbari eman bai… baina jaitsi tapa!” hitzaldiaren ostean bertsolarien errimari ekingo diote.

19:30. “Tiritak, Pupu eta Loreren lagun onenak” hitzaldia egingo du Leire Sangroniz ikertzaileak eta, segidan, bertsolariek doinua jarri.

Zientzia eta bertsolaritza, bertsolaritza eta zientzia izango ditugu bidelagun “Jakinduriek mundue erreko dau 2017 ” ekitaldian. Saioa UPV/EHUko Kultura Zientifikoko Katedra, Zientziaren Giltzak Elkartea, Ondarroako Udala eta Bertsutan bertso eskolaren eskutik dator, Euskampus Fundazioaren eta Ekonomia, Industria eta Lehiakortasun Ministerioaren Zientzia eta Teknologiarako Fundazioaren (FECYT) laguntzarekin.

Sarrera librea eta doako da. Zatoz jakinduriaz eta bertsoz osatutako txapela janztera… eta ibili munduan!

Getxon, Jakinduriek mundue erreko dau!
2017-09-22 19:30 - 21:00 | Algortako Andrés Isasi Musika Eskola, Basagoiti Etorbidea, 77, Getxo
Xehetasunak

Data eta ordua:

Egoitza

Bertsoak eta zientzia? Zientziarekiko interesa pizteko komunikazioa ezinbesteko tresna da eta lan horretan bidelagunak aurkitzea eta askotariko esparruak uztartzea beharrezkoa da. Uztarketa horren fruitua da irailaren 21ean, Ondarroako Beikozinin izango den ekitaldia: “Jakinduriek mundue erreko dau!” #bertsozientzia emanaldia.

Kike Amonarrizek gidatuko duen “Jakinduriek mundue erreko dau” saioan, hiru bertsolari eta hiru zientzialari izango dira oholtza gainean: Maialen Lujanbio, Jone Uria eta Amets Arzallus bertsolariak, alde batetik, eta Oskar Gonzalez kimikaria eta Arte Ederretako irakaslea, Ainara Sangroniz kimika ikertzailea eta Josu Lopez-Gazpio kimikaria, bestetik.

Egitaraua:

Bilboko Bizkaia Aretoan irailaren 21ean, arratsaldeko 18:30etan hiru zientzialarik gai bat hartu eta horren inguruko azalpen laburrak emango dituzte. Hamar minutuko hitzaldi laburretan hainbat kontzeptu azalduko dituzte zientzialariek. Kike Amonarriz aurkezle eta soziolinguistaren laguntzaz bertsolariek informazioa deskodetu eta doinua eta errima jarriko dute ondoren.

19:30. Oskar Gonzalez kimikariak “Gorria urdinaren kontra” hitzaldia eskainiko du eta jarraian Maialen Lujanbio, Jone Uria eta Amets Arzallus bertsolariek erritmoa emango diote.

20:00.”Tiritak, Pupu eta Loreren lagun onenak” hitzaldia egingo du Ainara Sangronizek eta, segidan, bertsolariek doinua jarri.

20:30. Josu Lopez-Gazpio kimikariaren “Komuneko bonbari eman bai… baina jaitsi tapa!” hitzaldiaren ostean bertsolarien errimari ekingo diote.

Zientzia eta bertsolaritza, bertsolaritza eta zientzia izango ditugu bidelagun “Jakinduriek mundue erreko dau 2017 ” ekitaldian. Saioa UPV/EHUko Kultura Zientifikoko Katedra, Getxoko Udala eta Algortako Bertsolari Eskolaren eskutik dator, Euskampus Fundazioaren eta Ekonomia, Industria eta Lehiakortasun Ministerioaren Zientzia eta Teknologiarako Fundazioaren (FECYT) laguntzarekin.

Sarrera librea eta doako da. Zatoz jakinduriaz eta bertsoz osatutako txapela janztera… eta ibili munduan!
